Amcu stem in tot verdere onderhandelingeAmcu-lede tydens die staking by Lonmin se Marikana-myn Foto: @ewnreporter op Twitter Die vakbond Amcu, wie se lede tans aan ŉ staking deelneem by die wêreld se top drie platinummyne, het Donderdag gesê hy is bereid om die onderhandelinge te hervat indien die regering toetree. Joseph Mathunjwa, hoof van die Association of Mineworkers and Construction Union (Amcu), het gesê die vakbond sal Vrydag deel wees van die onderhandelinge. “Dit is ŉ mediasie tussen die vakbonde en die myneienaars,” het Musa Zondi, woordvoerder vir die ministerie van arbeid, aan AFP gesê. Die mynbase is al lankal gereed vir enige onderhandelings wat die onrus in die mynbedryf kan beëindig. Amcu het egter vroeër gesê hy wil klaring kry by sy lede om deel te wees van die onderhandelinge. Tot 80 000 platinummynwerkers het Donderdag by Lonmin se Marikana-myn, Noordwes begin staak en dring aan op ŉ intreevlak-salaris van R12 500. Chris Griffith, hoof uitvoerende beampte van Anglo American Platinum, het gesê sy maatskappy het die aanbod van ŉ “mediasieproses wat deur die regering gefasiliteer word” aanvaar, sodat ŉ skikking bereik kan word. Ben Magara, hoof uitvoerende beampte van Lonmin, het gesê dit is belangrik dat ŉ positiewe en volhoubare oplossing bereik word.